FIFA iOS va Android smartfonlari uchun rasmiy dastur ishlab chiqdi

Braziliyada bo‘lib o‘tadigan Jahon Chempionati-2014’ning yakuniy qur’a tashlashiga bir necha kun qolganda, FIFA bir vaqtning o‘zida Android va iOS platformalari uchun rasmiy dastur chiqardi. Bu haqda The Verge xabar berdi.

 Dasturdan skrinshot © Redmondpie.com
FIFA’ga ko‘ra, rasmiy dastur AQShdagi MLS’ni o‘z ichiga olgan holda, jahonning eng zo‘r 85 ligasi haqida muntazam yangilanib boradigan ma’lumotlardan boxabar bo‘lish imkonini beradi. Bundan tashqari, dunyo bo‘ylab jami 197 ligaga oid yangiliklar, ochkolar, statistikalar, suratlar va videolar ham dasturdan joy olgan.
FIFA’ning ma’lum qilishicha, foydalanuvchilar “har hafta yuzlab musobaqalar, minglab gollar va futbolning millionlab daqiqalari” borasidagi yangiliklarni kutishlari mumkin.
Tabiiyki, ilovada kelgusi yili Braziliyada o‘tkaziladigan Jahon Chempionatiga katta e’tibor beriladi. Foydalanuvchilar 6-dekabr kuni bo‘lib o‘tadigan yakuniy qur’a tashlash jarayonini jonli kuzatish imkoniga ega bo‘ladi.
FIFA’ning rasmiy dasturini App Store va Google Play’dan yuklab olish mumkin.